LA UNION - Agtultuloy pay laeng a maag-agasan iti Ilocos Training ang Regional Medical Center (ITRMC) ditoy San Fernando City, La Union ti maysa a lalaki kalpasan a tinagtagbat ken pinang-or ti dua a nabartek idiay ili ti Naguilian.
Nagsagrap iti nakaro a sugat iti ulo ken bagina ti biktima a ni Arjay Floresca, 25-anyos a residente iti Brgy. Ambaracao Sur idi pinagtulungan a dangran dagiti suspek a da Julius Montemayor, 22, ken Mark Anthony Dumo, 19 a residente met laeng iti nasao a lugar.
Iti report ti Naguilian PNP, agin-inana laeng da Floresca ken dua a dadduma pay iti kalapaw iti bantay bayat nga agbambantay iti baka ken kalding, idi kellaat a dimteng dagiti nabartek a suspek.
Gapu iti kinariri dagitoy ket sinitar ida ni Floresca ngem dagus a nangala iti kayo ni Montemayor ken impang-orna iti ulo ti biktima.
Saan met a nakuntento ni Dumo ket nangala iti buneng nga intagbatna iti ulo ken bagi ni Floresca agingga a natalimudaw daytoy.
Dagus a naglibas dagiti suspek bayat a naitaray iti Naguilian District Hospital ti biktima ngem nayakar iti ITRMC.
Kabayatanna, nakemmeg met dagiti otoridad ni Montemayor bayat a nagdisnudo a simmuko ni Dumo nga agpada itan a nakabalud.
Iti agdama ket nakasuan metten iti frustrated murder dagiti suspek.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn